**ΠΑΝΕΛΛΗΝΙΑ ΟΜΟΣΠΟΝΔΙΑ ΣΥΛΛΟΓΩΝ ΕΠΙΣΤΗΜΟΝΙΚΟΥ ΥΓΕΙΟΝΟΜΙΚΟΥ ΠΡΟΣΩΠΙΚΟΥ ΕΟΠΥΥ-ΠΕΔΥ (ΠΟΣΕΥΠΕΟΠΥΥ-ΠΕΔΥ)**

ΕΔΡΑ: ΑΘΗΝΑ-ΑΝΕΓΝΩΡΙΣΜΕΝΟ ΣΩΜΑΤΕΙΟ ΑΡ.279-ΕΙΔ-2658

ΚΑΝΙΓΓΟΣ 19 Τ.Κ. 10677, ΤΗΛ. 2103845732, ΦΑΞ 2103834869

Ηλεκτρονική διεύθυνση [www.poseyppedy.gr](http://www.poseyppedy.gr) email: info@poseyppedy.gr

 Aθήνα 4/12/2015

Αρ.πρωτ. 116

**ΔΕΛΤΙΟ ΤΥΠΟΥ**

 Την Πέμπτη, 3/12/2015 έγινε συνεδρίαση της Ολομέλειας της Ομοσπονδίας μας. Συζητήθηκαν οι εξελίξεις στην Πρωτοβάθμια Φροντίδα Υγείας-ΠΕΔΥ. Τέθηκαν οι στόχοι του συνδικαλιστικού κινήματος για το άμεσο μέλλον και οι προτάσεις στο Υπουργείο ενόψει της ψήφισης του Ν/Σ το Δεκέμβριο, που ρυθμίζει θέματα μισθολογικά, βαθμολογικά και λειτουργίας του ΠΕΔΥ ανά περιφέρεια και ανά ειδικότητα.

Οι θέσεις μας κατατέθηκαν, την ίδια ημέρα από την Ολομέλεια, στους Υπουργούς Υγείας κ. Α. Ξανθό και Π. Πολάκη:

* Ενίσχυση των Μονάδων ΠΕΔΥ με προσωπικό. Ενίσχυση και οργάνωση των εργαστηρίων, με στόχο την εξυπηρέτηση των χρηστών υγείας μέσα στις δημόσιες δομές. Άμεση οργάνωση και χρηματοδότηση των μονάδων ΠΕΔΥ ώστε να είναι θετική η επικείμενη (προβλεπόμενη ρητά ως προαπαιτούμενο του νόμου 4336/15 - 3ου Μνημονίου) αξιολόγηση τον Ιούνιο του 2016.
* Πλήρης Βαθμολογική και Μισθολογική Εξομοίωση των γιατρών Πλήρους και Αποκλειστικής Απασχόλησης-ΠΑΑ με αυτήν του ΕΣΥ,, με πλήρη αναγνώριση της προϋπηρεσίας σε φορείς κοινωνικής ασφάλισης. Για τη θέση Διευθυντή θα απαιτούνται πλέον 15 έτη προϋπηρεσίας. Η δε μισθολογική αναγνώριση θα είναι από τον Σεπτέμβρη του 1993. Εδώ η Ομοσπονδία θα παρέμβει και στη δημόσια διαβούλευση για διορθωτικές αλλαγές.
* Ενιαία κρίση ιατρικού προσωπικού από τον Δεκέμβρη του 2014 σε όλες τις ΥΠΕ με αναδρομική ισχύ δεδομένου ότι αρκετές Υγειονομικές Περιφέρειες καθυστέρησαν να εκδώσουν ΦΕΚ κατάταξης των γιατρών.
* Ρύθμιση μέσω μεταβατικότητας των εργασιακών σχέσεων πριν την τελική έκδοση δικαστικών αποφάσεων, για τις ομάδες των γιατρών που εργάζονται με δικαστικές αποφάσεις. Συζητήθηκε η μεταβατικότητα και των απολυμένων συναδέλφων και των με σύμβαση έργου που είναι πάγια θέση μας. Το Υπουργείο δεσμεύτηκε ότι πολιτική λύση θα υπάρξει στο 2ο Σχέδιο Νόμου, που θα δημοσιοποιηθεί τις προσεχείς εβδομάδες. Η απαίτηση της Ομοσπονδίας είναι να τεθεί στο παρόν Ν/Σ.
* Παρουσία ειδικευμένων γιατρών στο νέο σύστημα της Πρωτοβάθμιας Υγείας, που θα κατατεθεί σε δεύτερο νομοσχέδιο για την υγεία. Δυνατότητα κυρίως χειρουργικών ειδικοτήτων να μετατάσσονται σε νοσοκομειακές μονάδες εφ’ όσον το επιθυμούν.
* Ρύθμιση ώστε οι γιατροί ΠΕΔΥ που εφημερεύουν σε κέντρα υγείας και σε μονάδες να αποζημιώνονται έγκαιρα. Αναφέρθηκε το παράδειγμα της Μυτιλήνης που λόγω ιδιαίτερων και επειγουσών συνθηκών (προσφυγικό) η μονάδα τέθηκε σε 24ωρη λειτουργία.
* Δυνατότητα ένταξης των γιατρών με πιστοποιητικό γενικής ιατρικής στο κλάδο γιατρών ΕΣΥ με αναγνώριση των μισθολογικών και βαθμολογικών τους δικαιωμάτων. Δεν αναφέρεται ρύθμιση στο Ν/Σ. Υπάρχει και κοινοτική οδηγία το 2005, που ενισχύει τα επιχειρήματά μας.
* Έλεγχος από την ΗΔΙΚΑ στην διαχείριση των τηλεφωνικών ραντεβού στις μονάδες ΠΕΔΥ για την ομαλή λειτουργία τους.

 Στη δίωρη συνάντηση με τους Υπουργούς υγείας η Ομοσπονδία για άλλη μια φορά

κατέστησε σαφές, ότι δεν θα ανεχθεί ολιγωρία στο ζήτημα της άμεσης αναβάθμισης των μονάδων υγείας. Τα χρονικά περιθώρια στενεύουν και χρειάζεται άμεση δράση. Χρειάζεται ένα ισχυρό ανάχωμα, ώστε τα κρατικοδίαιτα ιδιωτικά συμφέροντα να σταματήσουν επιτέλους το ξέφρενο ρυθμό τους σε βάρος του δημόσιου χαρακτήρα της υγείας. Οι συνέπειες στην περίπτωση που καταρρεύσει το δημόσιο σύστημα θα είναι ανυπολόγιστες και για την δημόσια υγεία και για το εργασιακό μας μέλλον.

Η Ομοσπονδία επιφυλάχθηκε να καταθέσει τις προτάσεις της και σε επιμέρους ζητήματα στην δημόσια διαβούλευση που θα γίνει τις προσεχείς ημέρες.

Συνάδελφοι,

οι προσεχείς εβδομάδες είναι κρίσιμες για την βιωσιμότητα της Δημόσιας ΠΦΥ. Η ενότητα επιβάλλεται περισσότερο από κάθε άλλη φορά. Οι ευθύνες όλων μας, οι συλλογικές και ατομικές, μακριά από στενές συντεχνιακές αντιλήψεις είναι ¨εκ των ων ουκ άνευ¨.

###  Για την Εκτελεστική Γραμματεία

### της Πανελλήνιας Ομοσπονδίας Γιατρών ΕΟΠΥΥ-ΠΕΔΥ (ΠΟΣΕΥΠΕΟΠΥΥ- ΠΕΔΥ)

Ο ΠΡΟΕΔΡΟΣ Ο Γ. ΓΡΑΜΜΑΤΕΑΣ

Π. ΨΥΧΑΡΗΣ Α. ΑΠΟΣΤΟΛΟΠΟΥΛΟΣ